पीपीएल, पोखरा र पारस
नमस्ते पोखरा प्रिमियर लिग (पीपीएल) को एउटा रहस्मय पाटो यससँग आबद्ध व्यक्तिहरू अझै पूर्ण रूपमा खुलेका छैनन्  ।  नेपाल क्रिकेट संघमा एक समय चिफ अपरेटिङ अफिसर छुम्बी लामा पीपीएलको आयोजक क्विन्स इभेन्टका प्रबन्ध निर्देशक छन्  ।
पोखरा — नमस्ते पोखरा प्रिमियर लिग (पीपीएल) को एउटा रहस्मय पाटो यससँग आबद्ध व्यक्तिहरू अझै पूर्ण रूपमा खुलेका छैनन्  । नेपाल क्रिकेट संघमा एक समय चिफ अपरेटिङ अफिसर छुम्बी लामा पीपीएलको आयोजक क्विन्स इभेन्टका प्रबन्ध निर्देशक छन्  ।तर नेपाली राष्ट्रिय क्रिकेट टोलीका कप्तान पारस खड्का, उपकप्तान ज्ञानेन्द्र मल्लको पनि यसमा संलग्नता खुलेको छ। फ्रेन्चाइज टोली होस् या प्रायोजक, पीपीएलमा अवसर दिएकोमा पारसप्रति आभारी रहेको प्रतिक्रिया दिन्छन् । पोखरा क्रिकेट मैदानको तयारी हेर्न पारस तीनपल्ट यहाँ आइपुगे ।आधिकारिक रूपमा पारस र ज्ञानेन्द्रको नाम आयोजकमा कहीं आएको छैन । जबकि पीपीएलमा उनीहरूको सक्रियता अझ बढ्दो थियो । उनीहरू जसरी पीपीएलमा आबद्ध छन्, त्यसलाई जोडेर धेरैले यसलाई पारस प्रिमियर लिग, प्लेयर्स प्रिमियर लिग भनेर चर्चा गर्छन् । पारस र ज्ञानेन्द्र दुबै पीपीएलका मार्की खेलाडी पनि हुन् । पारसको कप्तानीमा चितवन राइनोज र ज्ञानेन्द्रको कप्तानीमा हुलास काठमाडौं रोयल्स पीपीएलमा प्रतिस्पर्धा गरिरहेका छन् । पीपीएल व्यवस्थापनमा पारसको आबद्धताबारे उनले कान्तिपुरसँग राखेको प्रतिक्रिया :एउटा खेलाडीका रूपमा यो प्रतियोगिता निकै राम्रो भइरहेको छ । पोखरामा आएर खेल्न पाएका छौं । यति राम्रो मैदान र यस्तो वातावरणमा नेपाली क्रिकेट जसरी अगाडि बढिरहेको छ अर्को एउटा प्रिमियर लिग घरेलु क्रिकेटमा थपिएको छ । यसले गर्दा म निकै खुसी छु । आस गरौं यो प्रतियोगिताले आगामी वर्षमा अझ माथिल्लो स्थान हासिल गर्नेछ । पीपीएल आयोजकका प्रबन्ध निर्देशक छुम्बी लामासँग कुराकानी हुँदा हामी मिलेर एउटा प्रतियोगिता आयोजना गरौं भन्ने सोच आयो । त्यसपछि हामी पोखरा आएर मैदान स्थिति हेर्‍यौं । पोखरालाई पनि क्रिकेटको हब बनाउनुपर्छ भनेर लाग्यौं । लगभग ६(७ महिनाअगाडि यो मैदान हेरेका थियौं, त्यसको चार महिनामा तयारी गरेर यो स्थितिमा आयौं । अहिले प्रतियोगिता सम्पन्न हुनेक्रममा पुगेको छ ।पोखरामा क्रिकेट धेरै लोकप्रिय छैन । जसरी यो प्रतियोगिता सुरु हँुदै गयो, पहिलो दिनदेखि दर्शक आउन लागे । यसले के देखायो भने यो स्तरको प्रतियोगिता नआएर नै क्रिकेट यहाँ लोकप्रिय नभएको रहेछ । खुसी लागेको छ एउटा नयाँ ठाउँमा क्रिकेट ल्याएर नयाँ संरचना तयार पारेका छौं । आउँदा दिनमा सबैको सहयोगले यसलाई अझ सफल बनाउन सकौं ।दर्शकको आ(आफ्नै धारण हुन्छ । पारस प्रिमियर लिग वा प्लेयर्स प्रिमियर लिग केही होइन । यो पोखरा प्रिमियर लिग नै हो । एउटा खेलाडी र एउटा आयोजकका रूपमा यसमा आबद्ध छु । जब म्याच सुरु हुन्छ, आफ्नो टिमलाई जिताउने प्रयास गर्छु । प्रतियोगिता आयोजनाको पक्ष सुरु हुनु अगाडि धेरै गर्नुपर्छ । प्रतियोगिताअघि प्रायोजक ल्याउने, टिम जुटाउने विषय निकै चुनौतीपूर्ण थियो । जसोतसो हामी यसमा सफल रहयौं । प्रायोजक र टिम मालिकलाई यसमा धन्यवाद दिनैपर्छ । म नाम कमाएको मान्छे भएकाले सजिलै यो सब मिलाउन सक्यो भनेर अरुलाई लाग्नसक्छ । तर त्यति सजिलो थिएन यो सबै व्यवस्थापन गर्न । निरन्तर रूपमा लागेर आज प्रतियोगिता यो स्थितिमा आइपुगेको हो ।पोखरा रंगशालाको क्रिकेट मैदानको पिच सफा गरिँदै ।खेलाडी नै व्यवस्थापकमा लागेकाले स्वार्थ बाझिने होइन । आज क्रिकेट संघ अस्तित्वमा भएको भए संघले नै प्रतियोगिता आयोजना गथ्र्यो । संघ नभएकाले हामीले क्रिकेट लिग गराउने हो कि भनेर सोच्यौं । यो क्रिकेटकै लागि नै हो त्यसैले स्वार्थ बाझिने कुरा आउँदैन । यस प्रतियोगितामा आयोजकका रूपमा आबद्ध भएपछि क्रिकेटलाई एउटा राम्रो प्लेटफर्म बनाइदिनु हो । त्यो आफ्नो पनि र खेलाडीका लागि पनि हो । खेल सुरु भएपछि मेरो प्राथमिकता खेलाडी भएर नै हुन्छ । एउटा खेलाडीभन्दा पनि बाहिर क्षेत्रबाट क्रिकेटमा आउँदा व्यवस्थापन त्यति सजिलो छैन जति हामी भन्छौं । यस प्रतियोगिताले आगामी दिनमा के कसो गर्न सकिन्छ भनेर मलाई एउटा नयाँ आयाम दिएको छ । क्रिकेटका लागि यो सबै हो, जति सकिन्छ समय मिलाएर दिने प्रयास गरिरहने छु ।व्यवस्थापनको हिसाबमा टिम मालिकलाई बुझाउन केही समय लाग्यो । किनभने टिम मालिकहरूमा दुईटा प्रिमियर लिग भइरहेको छ, हामी आबद्ध हुँदा फेरि कसरी गराउने भन्ने थियो । तर हामीलाई सबैभन्दा ठूलो फाइदा पोखरा भयो । नेपालको ठूलो सहर र पर्यटक आउने ठाउँ पोखरामा सबैभन्दा राम्रो मौसम पनि यही बेला हुन्छ । तपाईहरूले गरेको लगानी सिधै खेलाडीलाई जाने हो भनेर टिम मालिकलाई बुझायौं । यो बुझाउन सुरुमा निकै कठिन भयो । प्रायोजक, टिम मालिकले जिम्मेवारी लिइदिनु भएर पहिलो संस्करणमा हामी यो स्थितिमा आइपुगेका हौं ।तीन(चार महिनाअगाडि हामी यहाँ आउँदा गण्डकी प्रदेशका मुख्यमन्त्री पृथ्वी सुब्बा गुरुङसँग भेट भयो । उहाँले तपाईहरू क्रिकेट गराउनुहोस् हाम्रो तर्फबाट जे जति स्रोत हुन्छ त्यो उपलब्ध गराउँछु भनेर आश्वासन दिनुभएको थियो । त्यसले पनि हामीलाई थप उर्जा मिल्यो । स्थानीय सरकार र मुख्यमन्त्रीले त्यसरीभन्दा हामीमा जसोतसो भए पनि यो प्रतियोगिता आयोजना गर्न सक्छौं भनेर आत्मविश्वास बढेर आयो ।व्यवस्थापन भनेको टिमभित्र र खेल्दाखेल्दै पनि गर्नुपर्ने हुन्छ । अहिलेका लागि व्यवस्थापनभन्दा पनि समय थियो त्यसलाई मिलाएर यो प्रतियोगिता आयोजना गर्न लागेका हौं । मेरो पहिलो जिम्मेवारी भनेको देशका लागि खेल्ने हो । आगामी दिनमा सबै मिल्यो भने व्यवस्थापनमा आउने सोच त छ । त्यो व्यवस्थापन भनेको क्रिकेट प्रतियोगिता आयोजना गरेर मात्र हुँदैन । एउटा क्रिकेटरका रूपमा हामी सबैलाई आ(आफ्नो क्षेत्रमा क्रिकेट प्रवद्धन गर्नुपर्ने जिम्मेवारी छ । युवा खेलाडीलाई ग्रुम गरेर क्रिकेटमार्फत त्यो समुदाय माथि उठाउनुपर्छ । व्यवस्थापनको यस्ता अरु धेरै पक्ष पनि छ । पीपीएलमा आबद्ध भएर यसलाई यो स्थितिमा ल्याउँदा खुसी लागेको छ ।पीपीएल आयोजना गर्न सबैभन्दा ठूलो चुनौती यहाँको पिच थियो । कीर्तिपुरबाहेक काठमाडौंबाहिर स्पाइक लगाएर खेल्न पाउने पिच कहीं थिएन । त्यसैले हामीले भारतबाट क्युरेटर ३(४ दिनका लागि मगाएका थियौं । उनलाई स्थानीय क्युरेटरसँग राखेर पिचको स्थितिबारे जानकारी गराएका थियौं । भारतीय क्युरेटरलाई पिचबारे के गर्ने कसो गर्ने रिपोर्ट गइरहेको थियो । अहिले मलाई लाग्छ यो प्रतियोगिताको सबैभन्दा ठूलो उपलब्धि पिच हो । खेलाडीहरू सबैले अनुभव गरेको यो नेपालको सबैभन्दा राम्रो पिच हो ।अहिले पीपीएल, धनगढी प्रिमियर लिग, एभरेस्ट प्रिमियर लिग भइरहेको छ । जब नेपाल क्रिकेट बोर्ड वा संघ आउँछ उसले नेपाल प्रिमियर लिग भनेर ठूलो प्रतियोगिता आयोजना गराउनैपर्छ । जति धेरै प्रतियोगिता भयो उति राम्रो हो । आबद्धता कसले लिनेभन्दा संघ आएपछि उनीहरूको छहारीमा बसेर काम गर्नुपर्छ । व्यवस्थापनको हिसाबमा हेर्ने हो भने हामीले खेलाडीलाई कसरी अवसर दिने र क्रिकेटलाई कसरी व्यावसायिक बनाउने भन्ने हो । लिगहरूले खेलाडीलाई व्यावसायिक बनाउन ठूलो भूमिका खेलेको छ । जुन ठाउँमा लिग भएको छ त्यो ठाउँ पूरै खेलप्रति समर्पित भएको छ । त्यहाँका होटल, रेस्टुरेन्टका मान्छे त्यसमा दत्तचित्त भएर लागेका छन् । त्यसले रोजगारी सिर्जना भएको छ । त्यसैले घरेलु क्रिकेटको संरचनामा नेपाल प्रिमियर लिग हुनुपर्छ, त्यो नेपाल क्रिकेट बोर्डले गराउनुपर्छ । त्यसबाहेक पनि यी लिगहरूलाई एउटा स्थान दिएर क्यालेन्डरमा समावेश गरेर अगाडि बढ्ने हो भने खेलाडीहरू पनि निरन्तर व्यस्त रहन्छन् । यसले क्रिकेटलाई व्यावसायिक दिन महत्त्वपूर्ण भूमिका खेल्नेछ ।एकदिवसीय संरचनामा पनि यस्ता खाले प्रतियोगिता गर्नुपर्छ भन्ने हो । तर टिम मालिक र प्रायोजकमा यसप्रति बुझाउन गाह्रो छ । धेरैजसोले टान्टी–२० अलिकति ग्ल्यामर्स भएकाले छोटो भर्सनलाई नै प्राथमिकता दिनुभएको छ । जब क्रिकेट संघ अस्तित्वमा आउँछ त्यसपछि एकदिवसीय, दुईदिवसीय र तीनदिवसीय खेलमा केन्द्रित हुनुपर्छ । टान्टी–२० निजी क्षेत्रले पनि आयोजना गरिसकेको छ । म पनि चाहन्छु एकदिवसीय खेलहरू बढी हुनुपर्छ । तर त्यसका लागि प्रायोजकहरू छैनन् । सही प्रायोजक भेट्टाउने हो भने एकदिवसीय क्रिकेट गराउनु निकै जरुरी छ ।